KIRJALLINEN KYSYMYS P-1090/01 esittäjä(t): Luciana Sbarbati (ELDR) komissiolle. Yhteisön ristiriitainen toiminta tutkimusalalla.



Virallinen lehti nro 318 E , 13/11/2001 s. 0200 - 0201



KIRJALLINEN KYSYMYS P-1090/01 esittäjä(t): Luciana Sbarbati (ELDR) komissiolle (27. maaliskuuta 2001) Aihe: Yhteisön ristiriitainen toiminta tutkimusalalla Uppsalaan Tukholman huippukokousta valmistelemaan kokoontuneet opetus- ja tiedeministerit keskustelivat Euroopan unionin väestön ikääntymisen seurauksista opetus- ja tiedealalle ja käsittelivät erästä ruotsalaista tutkimusta, jonka mukaan 28 prosenttia Euroopan unionin väestöstä on yli 65-vuotiaita vuonna 2050 (nykyään luku on 14 prosenttia). Laajentumisesta ei ole apua tähän ongelmaan, sillä ainoastaan Turkissa tendenssi on päinvastainen. Tutkimuksen (ympäristö, talous, kansantalous, luonnontieteet, tekniikka) alalla työntekijöiden vähentäminen ja innovaatioiden määrän ja asiantuntemuksen tason lasku aiheuttaa kasvun hidastumista. Siksi puheenjohtajavaltio Ruotsi pohtii, miten voitaisiin tyydyttää luonnontieteiden alan henkilöresurssien kysyntä, parantaa luonnontieteiden ja tekniikan kuvaa nuorten keskuudessa, tuoda luonnontieteet lähemmäs suurta yleisöä, ja harkitsee mahdollisuutta palkata tutkijoita kolmansista maista. Komissio sen sijaan päättää vähentää yhteisen tutkimuskeskuksen henkilökunnan määrää 200 työntekijällä (vaikka neuvosto on vuonna 1998 sopinut keskuksen henkilökunnan määrän säilyttämisestä ennallaan), siirtää Ispran keskuksen toiminnot ja henkilökunnan Petteniin (tammikuu 2001) kuulematta parlamentin kantaa asiaan, ja ilmoittaa vieläpä, että suurin osa tutkijoista siirtyy eläkkeelle vuonna 2008, kun taas yliopistomaailma katsoo, ettei vastaavaa määrää uusia tutkijoita saada siihen mennessä tilalle ja että nykyinen tilanne - viisumit, liikkumisvapauden rajoitukset sekä työ- ja oleskeluluvat - edellyttää rakenteellisia muutoksia. Voisiko komissio selittää, onko nykyisenlainen irtisanominen johdonmukaista alalla, joka saattaa alkaa kärsiä työvoimapulasta? Onko järkevää harkita tässä asiassa ovien avaamista kolmansien maiden kansalaisille, kun yhteisö asettaa omat rajoituksensa, kuten viisumit, liikkumisvapauden rajoitukset sekä työ- ja oleskeluluvat? Philippe Busquinin komission puolesta antama vastaus (11. toukokuuta 2001) Varakreivi Davignonin johtaman korkean tason paneelin selonteon suosituksen mukaan Yhteisen tutkimuskeskuksen (YTK) toimet on keskitettävä keskuksen vahvoille osaamisaloille. Vuoden 2000 alussa alkaneen painopistealueidensa arvioinnin yhteydessä komissio hyväksyi 26. heinäkuuta 2000 pidetyssä kokouksessaan tätä tarkoitusta varten perustetun erityisryhmän samansuuntaiset suositukset. Tässä yhteydessä komissio pyysi tutkimuksesta vastaavaa komission jäsentä antamaan YTK:n tehtäväksi tutkia Pettenin keskuksen sulkemisen toteuttamiskelpoisuutta ja sen vaihtoehtoa, 200 viran lakkauttamista, YTK:n kaikkien palvelujen toimintoja karsimalla. Pettenin keskuksen sulkemisen toteuttamiskelpoisuutta koskeva tutkimus on valmis, ja sen päätelmät esitettiin komissiolle 22. tammikuuta 2001 annetussa tiedonannossa(1). Toteuttamiskelpoisuustutkimuksen päätelmien suosituksissa mainitaan pakokaasujen vähentämistä koskevan tutkimuksen toimintojen siirtäminen Pettenista Ispraan ja reaktorien turvallisuutta tutkivan yksikön siirtäminen Isprasta Petteniin. Tämä johtuu halusta johdonmukaistaa YTK:n eri yksiköiden toimenkuvaa. Koska kyseessä on sisäinen henkilöstönsiirto, komissio ei ole kuullut asiassa muita toimielimiä. Erityisryhmän päätelmien perusteella komissio esittää budjettivallan käyttäjälle YTK:n henkilöstömäärää kuvaavan taulukon muuttamista vuodesta 2002 alkaen. YTK:n muut toiminnot on tarkastettu yksityiskohtaisesti. Ehdotettujen keskittämistoimien tarkoitus on varmistaa YTK:n pitkän aikavälin tulevaisuus yhteisön politiikkojen tieteellisenä ja teknisenä tukijana. (1) C(2001)125, 22.1.2001.